MT Il-Ġurnal Uffiċjali tal-Unjoni Ewropea C 326/11

Pubblikazzjoni ta' applikazzjoni ta' emenda skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi ta' kwalità għal prodotti agrikoli u oġġetti tal-ikel

2013/C 326/09

Din il-pubblikazzjoni tagħti d-dritt ta' oġġezzjoni għall-applikazzjoni ta' emenda skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

APPLIKAZZJONI GĦAL EMENDA

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għal prodotti agrikoli u oġġetti tal-ikel (2)

APPLIKAZZJONI TA' EMENDA SKONT L-ARTIKOLU 9

“QUESO DE MURCIA AL VINO”

Nru tal-KE: ES-PDO-0105-01061-12.11.2012

IĠP ( ) DPO ( X )

1. Titolu fl-ispeċifikazzjoni milquta mill-emenda

—  Isem il-prodott — ☒ Deskrizzjoni tal-prodott —  Żona ġeografika — ☒ Prova tal-oriġini — ☒ Metodu ta' produzzjoni — ☒ Rabta — ☒ Tikkettar — ☒ Rekwiżiti nazzjonali —  Oħrajn (iridu jiġu speċifikati)

2. Tip ta' emenda

— ☒ Emenda tad-Dokument Uniku jew tal-Iskeda ta' Sommarju. —  Emenda tal-Ispeċifikazzjoni ta' DPO jew IĠP irreġistrata li għaliha la d-Dokument Uniku u lanqas is-Sommarju ma ġie ppubblikat. —  Emenda tal-Ispeċifikazzjoni li ma teħtieġ l-ebda emenda tad-Dokument Uniku ppubblikat. —  Emenda temporanja tal-Ispeċifikazzjoni li tirriżulta minn impożizzjoni miżuri fitosanitarji jew sanitarji obbligatorji mill-awtoritajiet pubbliċi.

3. Emendi

Introduzzjoni

L-Ispeċifikazzjoni tad-denominazzjoni tal-oriġini “Queso de Murcia” infirdet minn dik tad-denominazzjoni protetta tal-oriġini “Queso de Murcia al vino”. It-testi li ma għandhomx x'jaqsmu ma' din id-denominazzjoni (“Queso de Murcia al vino”) tneħħew mill-Ispeċifikazzjoni l-ġdida.

L-emendi li saru u r-raġunijiet għaliex saru huma spjegati hawn taħt.

Deskrizzjoni tal-prodott

— Materja prima: ħalib — Ir-rekwiżiti għat-tagħbija ta' batterji u l-preżenza ta' sustanzi farmakoloġikament attivi huma adattati biex jissodisfaw ir-rekwiżiti stipulati fil-leġiżlazzjoni applikabbli. — Ir-referenza għall-karatteristiċi kostitwenti tal-ħalib “fir-razzett” tħassret, billi r-rekwiżiti definiti huma tali li jridu jiġu ssodisfati mill-ħalib bħala materja prima maħsuba għall-produzzjoni ta' ġobniet protetti u dawn ir-rekwiżiti jridu jiġu ssodisfati dejjem, sew jekk il-ħalib ikun fir-razzett jew fil-fabbrika tal-prodotti mill-ħalib li tipproduċi l-ġobon. — Il-kontenut ta xaħam minimu tal-ħalib tnaqqas minn 5 % għal 4,7 %. Il-kontenut xaħmi tal-ħalib tal-mogħoż ta' Murcia minn irziezet tal-bhejjem fir-reġjun ta' Murcia tal-Granada jonqos gradwalment tul l-ewwel sitt xhur tas-sena u jilħaq l-anqas livell tiegħu (4,7 %) f'Lulju. Il-produzzjoni tal-ħalib mill-176 razzett tal-mogħoż imniżżlin fir-reġistru tal-impriżi tal-bhejjem tal-Kunsill Regolatorju żdiedet għal 17 914 841 litru fl-2012. Huma biss 3 127 613 litru ta' dan il-ħalib li jinħadmu fil-ġobon DPO, sakemm it-testijiet juru li dan ikollu kontenut xaħmi ta' tal-anqas 5 % kif meħtieġ mill-Ispeċifikazzjoni oriġinali. Din l-emenda hija proposta abbażi ta' xenarju tal-ġejjieni, bl-antiċipazzjoni li t-tkomplija taż-żieda fil-produzzjoni ta' dawn il-ġobniet li seħħet f'dawn l-aħħar snin se tkun teħtieġ kwantitajiet kull ma jmur dejjem akbar ta' ħalib minn dawn l-irziezet tal-bhejjem. Barra minn hekk, ta' min insemmu l-fatt li l-Ispeċifikazzjoni oriġinali, kif xieraq, ippreskriviet kontenut xaħmi minimu ta' 5 %, iżda dan huwa l-ammont medju għal din ir-razza ta' mogħoż tul sena sħiħa. Din hija ċifra ġenerika ħafna u nistgħu nikkonfermaw li la tiddeskrivi u lanqas tippermetti laxkezza għall-evoluzzjoni ċiklika tal-kontenut xaħmi li normalment jista' jilħaq valuri minimi qrib iċ-ċifra indikata f'din ir-rikjesta għal emenda. — L-aċidità hija mkejla biss bil-pH, peress li din hija aktar preċiża mill-kejl tal-grad bl-iskala Dornic.

— Il-prodott aħħari: Id-daqs tal-ġobniet jiżdied biex jiġi adattat għad-domandi l-ġodda tas-suq. Biex isseħħ din iż-żieda, saret analiżi ġdida biex tistħarreġ l-estremitajiet minimi u massimi tal-firxa l-ġdida li ġiet preżentata (miġjuba bl-użu tal-parametri l-ġodda definiti fil-punt E tal-ispeċifikazzjonijiet il-ġodda “Metodu ta' produzzjoni”), li wriet li l-karatteristiċi fiżiċi, kimiċi u organolettiċi meħtieġa mill-Ispeċifikazzjoni oriġinali huma ssodisfati.

Il-karattistiċi fiżiċi

Biex tkun adattata għad-daqsijiet il-ġodda li qed jiġu permessi, l-Ispeċifikazzjoni l-ġdida tirrikjedi dan li ġej:

— Piż: Minn 300 g sa 2,6 kg.

— Dijametru massimu: 190 mm.

— Għoli massimu: 100 mm.

— Proporzjoni dijamentru/għoli: 1,5 minimu-2,2 massimu.

Dawn il-karatteristiċi jservu ta' sommarju u simplifikazzjoni tal-informazzjoni fl-Ispeċifikazzjoni oriġinali. Jistabbilixxu d-dijametru u l-għoli massimi għall-bċejjeċ tal-ġobon, bl-introduzzjoni ta' proporzjoni dijametru/għoli li tiżgura l-proporzjonalità tal-ġobniet.

Il-proporzjoni dijametru/għoli (1,5-2,2) li ġiet deskritta tfiġġ ukoll mill-proporzjoni bejn l-għoli minimu u dak massimu (7-9 cm) u d-dijametru (12-18 cm) tal-Ispeċifikazzjoni oriġinali. Din il-proporzjoni tiżgura li l-ġobon jikkonserva l-għamla tal-oriġinal, ikun xi jkun id-daqs tal-forma individwali li jużaw il-fabbriki tal-prodotti tal-ħalib li jipproduċu l-ġobon individwali, sakemm dan jiżen bejn 300 g u 2 600 g.

Qed nehmżu studju ta' appoġġ mill-Università ta' Murcia, “Appraisal report on the proposed amendments to the physical characteristics of PDO Murcian wine cheese”, li kkonkluda li l-għamliet il-ġodda jikkonservaw il-karatteristiċi kimiċi u organolettiċi oriġinali.

Il-karatteristiċi organolettiċi

Din it-taqsima dwar il-karatteristċi organolettiċi tkabbret biex tinkludi deskrizzjoni aktar dettaljata tal-qoxra u l-qalba.

L-ispeċifikazzjoni l-ġdida tkabbret u ġiet emendata bid-deskrizzjoni li ġejja:

QOXRA: — Konsistenza: soda. — Lewn: marun jagħti fil-vjola. — Dehra: qoxra lixxa (bla imprinti), fina u bla qasmiet, ġnub dritti jew kemxejn imdawra.

QALBA: — Konsistenza: soda u elastika. — Tessut: uniformi, kremuż, żejtni u bl-ebda mod imrammel. — Dehra/Struttura: il-qalba ma għandu jkollha l-ebda toqob jew xi minn daqqiet ikollha toqob ta' oriġini mekkanika. — Lewn: abjad matt b'firxa li tvarja minn avorju sa kannella jagħti fl-isfar fl-aktar bċejjeċ ikkurati. — Aroma: intensità medja sa baxxa. Laqtiet lattiċi u annimali (mogħoż). L-aroma tal-inbid aħmar jew tal-kantina tal-inbid taf tkun tista' tinqabad fil-parti ta' barra tal-qoxra. — Togħma: intensità baxxa sa medja, iżda persistenti. Aċidità medja u laqtiet bażiċi mmellħa. Jaf ikollu laqtiet ta' aromi lattiċi friski (ħalib, krema/butir tal-mogħoż). L-aċidità tbatti mal-età, il-kontra tal-imluħa u t-togħma li jkomplu jissaħħu.

Elementi li jiggarantixxu li l-prodott oriġina fiż-żona

Ir-rekwiżit li ġej iddaħħal sabiex jikkonserva l-oriġini tal-prodott f'kull waqt:

“Il-fabbriki tal-prodotti mill-ħalib li jipproduċu l-ġobon għandu jkollhom sistemi ta' produzzjoni li jipprevjenu t-taħlit ma' prodotti oħra”.

Bl-istess mod, is-swali tal-maturazzjoni u l-ħażna huma meħtieġa li jżommu dan il-prodott ittikkettat kif jixraq u mifrud minn ġobniet oħra li mhumiex koperti b'din id-denominazzjoni protetta tal-oriġini.

Issir referenza għall-kwantità ta' tikketti sekondarji użati mill-kumpaniji li jimmanifatturaw il-ġobon abbażi tal-kwantità, id-daqs tal-ġobon prodott u l-għamliet li fihom jinbiegħ (ġobon sħiħ, porzjonijiet, biċċiet imqatta' u mħakka).

Deskrizzjoni tal-metodu tal-ksib tal-prodott

L-ispeċifikazzjoni tad-deżinjazzjoni protetta tal-oriġini għall-“Queso de Murcia al vino” tiddefinixxi, abbażi tal-istandard stabbilit tar-razza, ir-rekwiżiti morfoloġiċi li jridu jiġu ssodisfati mill-mogħoż nisa tar-razza ta' Murcia li ħalibhom ikun maħsub għall-produzzjoni tal-ġobniet koperti b'din id-denominazzjoni. Meta nkitbet l-Ispeċifikazzjoni oriġinali ma tqisitx il-varjazzjoni ġenetika, u għalhekk jeħtieġ li fl-Ispeċifikazzjoni l-ġdida tiddaħħal kwalifika li tippermetti difetti morfoloġiċi sa 3 % fir-razza ta' Murcia minħabba varjazzjoni ġenetika.

Emendi li jiddeskrivu l-metodu ta' produzzjoni f'aktar dettall

— Ir-restrizzjoni fuq il-frekwenza li l-annimali jinħalbu, limitata għal darba kuljum, tneħħiet. Dan minħabba l-avvanzi teknoloġiċi li saru f'dawn l-aħħar snin fit-tagħmir tal-ħlib u s-sistemi tal-kontroll tal-kwalità tal-ħalib li jippermettu li dawn il-mogħoż jinħalbu darbtejn kuljum, bħal kull razza oħra ta' mogħoż u nagħaġ li jipproduċu l-ħalib.

— Biex jiġi deskritt f'aktar dettall il-metodu ta' ħidma, inżiedet deskrizzjoni tal-istadju tad-drenaġġ mal-istadju li fih tinħadem il-baqta. Jinżied il-paragrafu li ġej: “Wara li tinħadem il-baqta, ix-xorrox li jirriżulta jitħalla joħroġ, biex il-baqta titħalla lesta għall-istadju li fih tingħata l-forma”.

It-terminu “korrett” jitneħħa mir-referenza għall-konsistenza tal-baqta, peress li dan mhux xi rekwiżit speċifiku.

— Il-modi possibbli kif il-baqta titpoġġa fil-forom huma ddefiniti: “b'mezzi manwali jew mekkaniċi”.

— Inżiedet taqsima dwar it-tneħħija tal-ġobon mill-forom biex tiddeskrivi l-proċess f'aktar dettall: “It-tneħħija tal-ġobon mill-forma. Hekk kif jiskadi ż-żmien meħtieġ biex tiġi ppressata l-baqta, il-ġobniet jitneħħew mill-forom”.

— Il-fażi tal-maturazzjoni tiddefinixxi, flimkien mal-fażijiet tal-qlib u l-ħasil, it-tgħaddis tal-ġobon fl-inbid waqt li jkun qed jiġi mmaturat. Din tiffissa wkoll iż-żmien minimu ta' 30 jum għall-maturazzjoni ta' bċejjeċ ta' 500 g jew anqas.

— Fil-fażi tal-maturazzjoni tal-“Queso de Murcia al vino”, il-ġobon jingħaddas fi nbejjed ħomor prodotti fir-Reġjun ta' Murcia u koperti b'xi wħud mill-indikazzjonijiet ġeografiċi rikonoxxuti, inkluż il-varjetà Monastrell li hija l-aktar rappreżentattiva u tipika taż-żona. Skont analiżi ta' għejun leterrarji varji, dawn l-inbejjed huma kkaratterizzati mil-lewn qawwi li jħaddnu, li ġeneralment ikun aħmar fil-vjola-kaħlan intens, b'laqtiet ta' vjola proprja, u mill-komponenti kimiċi ta' livell għoli tagħhom bħal tannini, polifenoli u antokjanini li fl-aħħar mill-aħħar jagħtu lill-qoxra tal-ġobon il-lewn u t-togħma karatteristiċi tagħha. Ir-referenza għal “dobla pasta” fl-Ispeċifikazzjoni titneħħa, billi din il-karatteristika mhix definita jew tipifikata fil-leġiżlazzjoni rilevanti. Fil-prattika, kull fabbrika tal-prodotti mill-ħalib li tipproduċi l-ġobon tirregola l-għadd ta' tgħaddis fil-inbid, kemm ħin jinżamm il-ġobon fl-inbid u kemm jinbidel spiss l-inbid, fi tfittxija empirika għall-ottimizzazzjoni tal-kombinazzjoni ta' dawn il-fatturi biex jinkiseb ir-riżultat mixtieq fir-rigward tal-lewn u l-aroma tal-qoxra, skont ir-rekwiżiti definiti fl-ispeċifikazzjoni.

Emendi għall-metodu tal-produzzjoni

— Ir-referenza għall-iffiltjar tal-ħalib tneħħiet peress li s-sistema preżenti tal-ħlib tinkludi filtru, u allura dan l-istadju ma għadux meħtieġ. L-istess ħaġa tapplika għall-ħalib skarikat u maħżun f'tank u li wara jiġi ppasturizzat, peress li t-tankijiet u t-tagħmir tal-pasturizzazzjoni fihom filtri li jeliminaw l-impuritajiet fil-ħalib.

— Il-ħin tal-ibbaqtar tnaqqas minn 40 sa 60 minuta għal 30 sa 60 minuta. Ir-raġuni wara din il-bidla hija: — L-eżistenza ta' tamesijiet fis-suq bi gradi differenti ta' intensità u aġenti tal-iffermentar lattiċi aktar attivi. — Il-bidliet żgħar fil-kompożizzjoni tal-ħalib (kontenut ta xaħam u ta' proteini) jiddependi fuq il-punt tal-kurva tal-lattazzjoni meta l-ħalib ikun ġie prodott.

— Fl-istadju tal-qtugħ tal-baqta, id-daqs tal-granuli tal-baqta miksub meta titqatta' l-baqta ma għadux speċifikat, biex dan jitqies bħala kriterju li kull industrija tistabbilixxi skont il-proċess li tuża. Fi kwalunkwe każ, il-prodott aħħari jrid jissodisfa r-rekwiżiti ffissati fl-Ispeċifikazzjoni.

— Il-ħin għall-ippressar tnaqqas minn sagħtejn (2) sa 4 sigħat għal siegħa (1) sa 4 sigħat. Ir-raġuni wara din il-bidla hija li d-daqsijiet iżgħar tal-ġobniet jirrikjedu anqas ħin għall-ippressar.

— Ir-rekwiżit għal konċentrazzjoni salina massima ta' mhux aktar minn 20° Bê tneħħiet. It-tul ta' żmien li l-prodott jinżamm fis-salmura nżamm u l-konċentrazzjoni tas-salmura tħalliet f'idejn l-operatur, sakemm il-prodott aħħari jissodisfa r-rekwiżiti ffissati fl-Ispeċifikazzjoni.

— L-umdità relattiva tal-kmamar tal-maturazzjoni ġiet adattata għall-metodi ta' ħidma attwali, b'bidla minn minimu ta' 80 % għal 70-90 %, bla ma dan jolqot ir-rekwiżiti għall-prodott aħħari ffissati fl-Ispeċifikazzjoni.

Emendi konformi mal-leġiżlazzjoni applikabbli:

— It-temperatura u s-sistemi tal-ħażna użati għall-ġbir u l-ġarr tal-ħalib iridu jikkonformaw mar-rekwiżiti tal-leġiżlazzjoni rilevanti (ġarr f'tankers tal-ingrossa refriġerati, b'temperatura fit-tank li trid tkun ta' ≤ 6 °C).

— L-enzimi użati fil-baqta jinbidlu minn dawk aċċettati mill-Organu ta' Spezzjoni għal iridu jikkonformaw mal-leġiżlazzjoni rilevanti (numru tal-approvazzjoni u ċertifikati għall-użu alimentari).

— Il-forom differenti disponibbli fis-suq u permessi mil-leġiżlazzjoni rilevanti (numru tal-approvazzjoni u ċertifikati għall-użu alimentari) jistgħu jintużaw mingħajr approvazzjoni minn qabel tal-Organu ta' Spezzjoni, sakemm dawn ikunu ta' daqs xieraq ħalli l-ġobniet ikollhom l-għamla, id-dimensjonijiet u l-piż definiti wara l-maturazzjoni.

Rabta

Xi aspetti u taqsimiet tal-Karattru speċifiku taż-żona ġeografika huma ċċarati u mqassra.

It-Taqsima (a) Storika tal-Ispeċifikazzjoni oriġinali ġiet aġġornata, bit-tneħħija ta' xi paragrafi li kienu jirreferu biss għall-ġobon ta' Murcia frisk u kkurat biss, bħal:

“Id-drawwa tal-manifattura tal-ġobon frisk maħdum fid-dar ilha teżisti fir-Reġjun ta' Murcia kollu…”.

Xi informazzjoni li issa ma għadhiex tgħodd jew li sempliċiment kienet tiddeskrivi s-sitwazzjoni fis-settur fiż-żmien meta tressqet l-ewwel applikazzjoni għar-reġistrazzjoni tneħħiet ukoll:

“li issa jissejjaħ ACRIMUR u għandu 54 bidwi tal-bhejjem f'Murcia, huwa responsabbli mir-reġistru tal-merħla għar-razza, u jżomm l-ispezzjoni tar-razza u l-ħalib permezz ta' Núcleo (Nucleomur) ”.

“u sas-sena 2000, żewġ fabbriki ġodda tal-prodotti mill-ħalib li jipproduċu l-ġobon, li bħalissa qegħdin jiġu mibnija, b'kapaċità ta' 1 000 l/kuljum se jiġi miżjuda”.

“Il-ġobnijiet li għalihom jirreferu l-protezzjonijiet rikjesti ġew regolati b'Ordni tal-11 ta' Ġunju 1990 tad-Dipartiment tal-Agrikoltura, il-Bhejjem u s-Sajd fir-rigward tar-regolament speċifiku tal-ġobnijiet tal-mogħoż koperti mid-denominazzjoni ‘Producto de Calidad de Murcia’ (‘Prodott ta' Kwalità ta' Murcia’). Bil-ħsieb tal-ħtieġa għal deroga, skont il-parir tal-Kummissjoni, ġie deċiż li ssir applikazzjoni għal denominazzjoni tal-oriġini”.

“Is-settur dan l-aħħar sar aktar organizzat permezz tal-ħolqien tal-Assoċjazzjoni tal-Manifatturi tal-Ġobon tar-Reġjun ta' Murcia (Asociación de Fabricantes de Queso de la Región de Murcia — Aquemur), li hija magħmula minn tmien fabbriki tal-prodotti mill-ħalib li jipproduċu l-ġobon li jipproduċu madwar 25 000 litru ta' ħalib tal-mogħoż kuljum u jistinkaw mhux biss biex jikkonservaw il-karattru speċjali tal-ġobnijiet tar-reġjun u jippruvaw li jevitaw li l-ħalib imur għand industriji barranin, iżda wkoll li jtejbu l-kwalità u l-prezz ta' dan il-ħalib u l-ġobon prodott minnu”.

L-informazzjoni li ġejja, fost l-oħrajn, li ma żżid l-ebda valur mal-konnessjoni bejn il-prodott u l-inħawi tiegħu, tneħħiet mit-taqsima b) Naturali:

“Iż-żona fejn jiġi prodott u magħmul f'ġobon il-ħalib tal-mogħoż ta' Murcia huwa kkaratterizzat minn topografija u pajsaġġ varjati ħafna…”

“It-topografija hija kumplessa, dominata mill-muntanji Baetiċi għoljin fil-Lvant. Mil-lat ġeoloġiku…”

“Iż-żona okkupata mill-għelejjel fl-1996…”

L-istqarrija li din ir-razza ta' mogħoż tinħaleb biss darba kuljum tneħħiet mit-taqsima c) Kundizzjonijiet għat-tagħmir u l-għalf tal-Ispeċifikazzjoni oriġinali. Xi aspetti riproduttivi li huma irrelevanti għal din it-taqsima, “avvanzi ġenetiċi, l-effett maskili, eċċ.” tneħħew ukoll minn din it-taqsima.

Regoli speċifiċi għat-tqattigħ, għall-ħakk, għall-ippakkjar, eċċ.

Biex ikun adattat għal xejriet ġodda fis-suq, il-ġobon jista' jinbiegħ f'porzjonijiet, biċċiet imqattgħa jew maħkuk, sakemm ikun imgeżwer u l-oriġini tiegħu tkun tista' tiġi identifikata.

Il-ġobon f'porzjonijiet, biċċiet imqattgħa u maħkuk jista' jiġi prodott u mbagħad imgeżwer, bl-istess mod bħall-ġobniet sħaħ, minn kumpaniji barra miż-żona ta' produzzjoni li jkunu aċċettaw u ssodisfaw il-protokoll ta' azzjoni stabbilit biex jiżguraw it-traċċabilità u l-oriġini tal-prodott aħħari. Din l-emenda saret għall-konformità mal-punt 8 tar-Regolament (KE) Nru 1898/2006.

Tikkettar

L-Ispeċifikazzjoni tinkludi l-logo għad-denominazzjoni protetta tal-oriġini “Queso de Murcia al vino” għall-identifikazzjoni xierqa tal-prodott.

Leġiżlazzjoni

Il-leġiżlazzjoni nazzjonali u reġjonali ġiet aġġornata.

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni ta' indikazzjonijiet ġeografiċi u denominazzjoni tal-oriġini għal prodotti agrikoli u oġġetti tal-ikel (3)

“QUESO DE MURCIA AL VINO”

Nru tal-KE: ES-PDO-0105-01061-12.11.2012

IĠP ( ) DPO ( X )

1. Isem

“Queso de Murcia al Vino”

2. Stat Membru jew pajjiż terz

Spanja

3. Deskrizzjoni tal-prodott agrikolu jew oġġett tal-ikel

3.1. Tip ta' prodott

Klassi 1.3.: Ġobon.

3.2. Deskrizzjoni ta' prodott li għalih japplika l-isem f'(1)

Dan huwa ġobon xaħmi, b'qalba ppressata, li huwa maħsul u mhux imsajjar.

Wara l-maturazzjoni, ikollu l-karatteristiċi li ġejjin:

— Fiżiċi: — Forma: ċilindrika b'ixfra regolari, lixxi u ġnub kemxejn imdawra. — Piż: minn 300 g sa 2,6 kg. — Dijametru massimu: 190 mm. — Għoli massimu: 100 mm. — Proporzjoni dijametru/għoli: 1,5 minimu-2,2 massimu.

— Kimiċi: — Xaħam: minimu 45 % tal-materja xotta. — Proteini: minimu 32 % tal-materja xotta. — Materja xotta: minimu 55 %. — pH: minimu 5, meta jinħareġ mis-salmura.

— Organolettiċi: — QOXRA: — Konsistenza: soda. — Lewn: marun fil-vjola. — Dehra: qoxra lixxa (bla imprinti), fina u bla qasmiet, ġnub dritti jew kemxejn imdawra. — QALBA: — Konsistenza: soda u elastika. — Tessut: uniformi, kremuż, żejtni u mhux imrammel. — Dehra/struttura: il-qalba ma jkollha l-ebda toqob jew xi minn daqqiet ikollha toqob ta' oriġini mekkanika. — Lewn: abjad matt b'firxa minn avorju sa kannella jagħti fl-isfar fl-aktar biċċiet ikkurati. — Aroma: intensità medja sa baxxa. Laqtiet lattiċi u ta' annimal (mogħoż). L-aroma tal-inbid aħmar jew kantina tal-inbid tista' tinqabad fil-parti ta' barra tal-qoxra. — Togħma: intensità baxxa sa medja, iżda persistenti. Aċidità medja u laqtiet bażiċi mielħa. Jaf ikollu laqtiet ta' aromi lattiċi friski (ħalib, krema/butir tal-mogħoż). L-aċidità tbatti bl-età, bil-kontra tal-imluħa u t-togħma li jitqawwew.

3.3. Materji prima (għal prodotti proċessati biss)

Il-ħalib li minnu jinħadmu l-ġobnijiet protetti jrid ikun prodott naturali integru, miksub mill-mogħoż ta' Murcia, minn irziezet tal-bhejjem li jinsabu fiż-żona ġeografika, u li jkollu l-karatteristiċi li ġejjin:

— It-tagħbija batterjali trid tkun ta' ≤ 1 500 000 plate count kull ml.

— L-ebda sustanzi farmakoloġikament attivi.

— Il-karatteristiċi analitiki tal-ħalib iridu jkunu: — Proteini: 3,4 % minimu — Xaħam: 4,7 % minimu — Estratt xott totali: 13,4 % minimu — pH: 6,5 minimu

3.4. Għalf (għal prodotti ta' oriġini mill-annimali biss)

L-għalf tal-mogħoż ikun konformi mal-prattiki tradizzjonali u jiġi direttament mill-mergħat u/jew minn subprodotti taż-żona tal-produzzjoni.

L-għalf tal-mogħoż ta' Murcia jinkiseb minn:

— Mergħat staġjonali ta' veġetazzjoni naturali, predominantement arbuxelli, b'valur nutrittiv baxx, li l-karatteristiċi partikolari tagħhom, madankollu, jinfluwenzaw il-karatteristiċi organolettiċi tal-ġobon.

— L-użu kontinwu ta' subprodotti, partikolarment it-tiben taċ-ċereali, friegħi tad-dwieli, friegħi tas-siġar taż-żebbuġ, qxur tal-lewż, polpa taċ-ċitru, polpa tal-pitravi u skart mill-industrija tal-imballaġġ fil-laned, li hija abbundanti fir-Reġjun ta' Murcia.

— Suppliment ta' valur nutrittiv għoli, imsejjes fuq iż-żrieragħ u l-ħuxlief tal-alfalfa.

3.5. Stadji speċifiċi tal-produzzjoni li jridu jitwettqu fiż-żona ġeografika ddefinita

L-istadji differenti involuti fil-produzzjoni tal-ħalib u l-manifattura u l-maturazzjoni tal-“Queso de Murcia al vino” jridu jitwettqu fiż-żona ġeografika ddefinita.

3.6. Regloli speċifiċi dwar it-tqattigħ, il-ħakk, l-ippakkjar, eċċ.

Il-“Queso de Murcia al vino” jista' jinbiegħ f'porzjonijiet, biċċiet imqattgħa jew maħkuk, sakemm ikun imgeżwer u l-oriġini tiegħu tkun tista' tiġi identifikata.

Il-ġobon f'porzjonijiet, biċċiet imqattgħa u maħkuk jista' jiġi prodott u mbagħad imgeżwer, bl-istess mod bħall-ġobniet sħaħ, minn kumpaniji barra ż-żona ta' produzzjoni li jkunu aċċettaw u ssodisfaw il-protokoll ta' azzjoni stabbilit biex jiżguraw it-traċċabilità u l-oriġini tal-prodott aħħari.

3.7. Regoli speċifiċi għat-tikkettar

It-tikketti u t-tikketti sekondarji jridu juru l-kelmiet: Denominazzjoni protetta tal-oriġini “Queso de Murcia al vino” jew DPO “Queso de Murcia al vino”.

Barra minn hekk, il-ġobniet kollha għandu jkollhom tikketta sekondarja maħruġa mill-organu ta' spezzjoni tal-Kunsill Regolatorju bil-logo tad-DPO, imwaħħla b'tali mod li din it-tikketta ma tkunx tista' terġa' tintuża.

4. Definizzjoni fil-qosor taż-żona ġeografika

Iż-żona ġeografika tikkonsisti fil-muniċipalitajiet kollha tal-provinċja ta' Murcia, li tinsab fil-lvant ta' Spanja.

5. Rabta maż-żona ġeografika

5.1. Speċifiċità taż-żona ġeografika

(a) Storika

Fir-rigward tal-ipproċessar tal-ħalib tal-mogħoż ta' Murcia f'ġobon, fil-ktieb “La Cabra Murciana: su explotación, cuidados y mejora” maħruġ fl-1922, A. Panés kiteb li dan il-ġobon kien prodott f'Jumilla u Yecla u kien ikkonsmat fl-istess bliet u saħansitra esportat lejn Alicante. Dan il-ġobon kien jiġi mmaturat bil-koagulazzjoni tal-ħalib bl-użu tax-xorrox tal-gidien immaċerat fl-inbid u, hekk kif tgħaqqad il-massa, il-ġobon kien jitpoġġa f'forom żgħar u rraffinat bit-tmelliħ tal-biċċiet u l-umidifikazzjoni tagħhom bl-inbid. Dan kien isir għadd ta' drabi, biex il-ġobon jingħata togħma eċċellenti, li kienet apprezzata ferm fis-suq.

Il-manwal tal-ġobon, il-manifatturi u l-dilettanti tal-ġobon “Manual de Quesos, Queseros y Quesómanos” (Canut, 1988) jiddeskrivi t-tradizzjoni tal-manifattura tal-ġobon tal-mogħoż fi djar dawk kollha li kellhom xi mogħża fir-reġjun ta' Murcia li ma kinetx isseħħ biss għall-konsum domestiku imma anke biex dan il-ġobon jinbiegħ fiż-żona tal-inħawi.

(b) Naturali

Ir-reġjun ta' Murcia jinsab fl-aktar inħawi xotti tal-Ewropa u għandu klima ferm differenti tiegħu minħabba l-iskarsezza tax-xita u t-temperaturi sħan, li jwasslu biex l-ilma jkun skars ħafna, u biex ikun hemm veġetazzjoni ta' tip Mediterranju li min-natura tagħha tikkonsisti aktar f'arbuxelli mingħajr wisq ħaxix.

Mil-lenti tal-bidwi tal-bhejjem, hemm bosta artijiet bil-ħaxix rikki fl-esparto, Labiatae u Cistaceae li huma tipikament użati għat-trobbija estensiva tal-bhejjem.

(c) Kundizzjonijiet għat-trobbija u l-għalf

Il-mogħoż ta' Murcia huma sesswalment attivi s-sena kollha, u b'hekk il-produzzjoni tal-ħalib hija anqas staġjonali.

Il-prattiki tradizzjonali tal-għalf tal-mogħoż, bil-provista diretta ta' mergħat staġjonali, subprodotti u xi supplimenti tradizzjonali ta' valur nutrittiv għoli miż-żona tal-produzzjoni, jipprovdu karatteristiċi distintivi li jinfluwenzaw xi wħud mill-aspetti organolettiċi tal-ġobon.

5.2. Speċifiċità tal-prodott

L-ewwel karatteristika li tagħti lill-ġobon ta' Murcia l-ispeċifiċità tiegħu hija l-ħalib tal-mogħoż ta' Murcia, li huwa magħruf mad-dinja għall-kontenut partikolarment għoli ta' xaħam u proteini li, flimkien mal-metodu tal-produzzjoni, jagħtih grad għoli ta' tipiċità fir-rigward tal-karatteristiċi organolettiċi tiegħu li jiddistingwuh minn ġobon ieħor ta' dehra simili.

It-tieni fattur, li huwa daqstant importanti, li jagħmel lil dan il-ġobon tant partikolari huwa l-lewn u l-aroma ta' qoxortu, li jirriżultaw mit-tgħaddis fl-inbid aħmar. Din il-prattika antika, li hija dokumentata fir-Reġjun, tagħti lill-prodott grad għoli ta' tipiċità fir-rigward tal-kulur vjola naturali ta' qoxortu li jagħmilha kompletament differenti minn tipi ta' ġobon oħrajn prodotti fi Spanja.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (f'każ ta' DPO) jew kwalità speċifika, ir-reputazzjoni jew karatteristika oħra tal-prodott (f'każ ta' IĠP)

Ir-Reġjun ta' Murcia, tul l-istorja tiegħu, kien żona geografika kkaratterizzata minn klima semiarida ideali biex titrabba razza rustika u produttiva ta' mogħoż bħal dik imsejħa Murciano-Granadina. L-iskarsezza ta' riżorsi tal-ikel għenet biex żviluppat kultura lokali sħiħa ta' trobbija tal-bhejjem u manifattura tal-ġobon li fiha l-element uman kellu rwol deċiżiv fl-istrateġiji tal-iżvilupp għall-utilizzar tar-riżorsi (partikolarment il-mergħat foqra u s-subprodotti agrikoli) u l-ipproċessar ta' prodotti ta' ħajja limitata bħall-ħalib fi prodott maħdum bħal mhu dan il-ġobon. L-attività anċestrali tal-manifattura tal-ġobon f'dan ir-Reġjun tmur lura s-sekli, bl-użu ta' xi proċessi u tekniki li b'mod ċar jiddistingwu l-“Queso de Murcia al vino”, bħal ngħidu aħna l-ħasil tal-baqta jew il-maturazzjoni tagħha bit-tgħaddis fl-inbid aħmar. Din l-attività, li ġiet dokumentata, żgurat l-iżvilupp u l-konservazzjoni ta' ġabra ta' fatturi umani marbuta mar-rgħajja ta' dari u l-manifatturi tal-ġobon. Fost dawn l-elementi nsemmu l-fehim tas-sistemi lokali tal-produzzjoni u l-ipproċessar tal-ħalib tal-mogħoż li ppermetta li din l-attività u dan il-prodott jiġu konservati sal-ġurnata tal-lum.

Referenza għall-pubblikazzjoni tal-ispeċifikazzjoni

(L-Artikoli 5(7) tar-Regolament (KE) Nru 510/2006 (4))

http://www.carm.es/web/pagina?IDCONTENIDO=895&IDTIPO=11&RASTRO=c214$m1185,34701

(1) ĠU L 343, 14.12.2012, p. 1.

(2) ĠU L 93, 31.3.2006, p. 12. Sostitwit bir-Regolament (UE) Nru 1151/2012.

(3) Sostitwit bir-Regolament (UE) Nru 1151/2012.

(4) Ara n-nota f’qiegħ il-paġna Nru 3.